
«Ես ձեր մէջ սպասաւորի պէս եմ։ Դուք միշտ քովս մնացիք փորձութիւններուս ընթացքին. եւ ես ահա կը խոստանամ թագաւորութիւն տալ ձեզի, ինչպէս Հայրս ինծի տալ խոստացաւ» (Ղկ 22. 27–29)
 
         Սիրելի՛ հաւատացեալներ,
         Նոր տարուան այս առաջին կիրակիին, հաւաքուած ենք Աստուծոյ տան մէջ, մեր Երկնաւոր Հօր ամենատես եւ գթառատ նայուածքին տակ, իրեն ուղղուած մեր երախտագիտական զգացումներով հրաժեշտ տալու հին տարուան եւ նոր յոյսերով ողջունելու նոր տարին։
         Այս երեւոյթը ամեն տարի կրկնուող բնական ընթացք մըն է մարդ-կային կեանքին մէջ։ Սակայն, 2010 տարին 2009 տարիէն բնորոշողը թող ըլլայ Ղուկասի Աւետարանին այն հատուածը, ուր Յիսուս կը խօսի ճշմարիտ սպասաւորութեամբ երկինքի թագաւորութիւնը ստանալուն մասին եւ զայն կը խոստանայ տալ իր առաքեալներուն եւ բոլոր ժամա-նակներու աշակերտներուն։
         Մարդ արարածը կը գործէ այս աշխարհի վրայ եւ ժամանակի մը սահմաններուն մէջ։ Սակայն, աստուածային տնօրինութեամբ, ան սահ-մանափակուած չէ ժամանակով, այլ անժամանակին, յաւիտենականին, երկինքի թագաւորութեան ճանապարհորդն է՝ իրեն կենդանի տիպար ունենալով զՔրիստոս։
         Մեր Տիրոջ եւ Փրկչին Յիսուս Քրիստոսի «ես ձեր մէջ սպասաւորի պէս եմ» խօսքը երեւութապէս կրնայ տարօրինակ թուիլ. որովհետեւ, մենք սովոր ենք աշխարհի վրայ գտնուող մեծութիւններէն եւ հեղինակութ-իւններէն լսել ուժն ու իշխանութիւնը, տիրակալութիւնն ու բրտութիւնը սահմանող հաստատումներ։ Սակայն, «Աստուծոյ ծառային» պատկերը այնքա՜ն դիպուկ է Քրիստոսի համար. որովհետեւ, ան մեր փրկութեան համար իր ծառայական կերպը ստացաւ երկինքէն երկիր խոնարհելով։ 
         Քրիստոնեան եւս պարտաւոր է իր Երկնաւոր Վարդապետին հետե-ւելու եւ իր ծառայակա՛ն կեանքով ներկայ ըլլալու իր շրջապատին մէջ։ Այնպէս ինչպէս Քրիստոս եկաւ եւ աշխարհի հաստատած կարգերը յեղաշրջեց, քրիստոնեան եւս կոչուած է իր քրիստոսանման ծառա-յութեամբ մարդկային ընկերութեան թշնամութեան, անարդարութեան եւ տիրակալութեան որոմը արմատախիլ ընելու եւ սիրոյ, համերաշխութեան եւ իրարօգնութեան ցորենը ցանելու։ Ծառայութիւնը բառերով չի՛ սահ-մանուիր, այլ կեանքո՛վ կը մատուցուի։
Յիսուսի կատարած հաստատումին միջանկեալ խօսքը, «դուք միշտ քովս մնացիք փորձութիւններուս ընթացքին», մասնաւոր թելադրակա-նութիւն ունի։ Մարդկային կեանքը յղի է դժուարութիւններով. մեր կեանքը հեզասահ ընթացք մը չի՛ կրնար ունենալ. կեանքին մէջ լոյսն ու խաւարը անբաժան ընկերներ են։ Մեր Տէրը եւս փորձութիւններու հովիտէն անցաւ եւ յաղթեց անոնց։ Ահաւասիկ, ան իր առաքեալները կը գնահատէ այն հաւատարմութեան եւ արիութեան համար զորս անոնք ցուցաբերեցին իր տնօրինական կեանքին ընթացքին իր կողքին մնալով՝ թէ՛ ուրախ եւ թէ՛ տխուր պահերուն։
Տկարն ու թուլամորթը չեն կրնար քրիստոնէական կեանքը ապրիլ, այլ հաւատքի զօրութիւն եւ յաւիտենական կեանքի տեսիլք ունեցող քիչերը կարող են հետեւորդները դառնալ Քրիիստոսի, որ մեզ կը հրաւիրէ ի՛ր օրինակով խաչակիրներ դառնալու եւ խաչը որպէս չարչարանքի եւ յաղթանակի դրօշ պարզելու։ Փորձութիւններու մէջ Յիսուսի հետ ըլլալ կը նշանակէ Յիսուս հետ յաղթանակել թէ՛ այս աշխարհի վրայ եւ թէ՛ յաւիտենականութեան մէջ։
Մեր Տիրոջ բոլոր խօսքերն ու գործերը իրենց վախճանական նպա-տակին մէջ մեզի կը փոխանցեն երկինքի թագաւորութեան քաղցրութիւնը, որուն նախաճաշակը առնելու հրաւիրուած ենք այս աշխարհի վրայ։ Այս իսկ պատճառաւ Քրիստոս կ՚ըսէ՝ «Ես ահա կը խոստանամ թագաւորութիւն տալ ձեզի, ինչպէս Հայրս ինծի տալ խոստացաւ»։ Այս խոստումը անա-ռարկելի է, անպայման պիտի իրականանայ։ Այս խոստումին առնչութ-եամբ Յիսուս իր բաժինը կատարած է. կը մնայ որ մենք ընդառաջենք իրեն եւ ստանանք յաւիտենական կեանքի պարգեւը։ 
Նոր տարուան մը սեմին, բոլորս ալ խոստումներ կու տանք իրարու եւ մեր անձերուն։ Ժամանակը կը սահի եւ յաճախ կ՚անդրադառնանք որ նոյն հին մարդն ենք եւ մեր խոստումները մեր ներսիդին փոփոխութիւն մը չեն բերած. չեն վառած երկինքի թագաւորութան երթի ջահը։ Ժամանակի փորձութիւններուն մէջ մեր սպասաւորութիւնը բերելով եւ որպէս վաւե-րական քրիտոնեաներ կոփուելով՝ ընդունի՛նք Քրիստոսի խոստացած երկինքի արքայութիւնը եւ ապրի՛նք երկնաւոր կեանքի բարիքները։
Սիրելինե ՛ր,
Աւետարանական այս մտածումները այսօր առաւել ուժգնութեամբ կը հնչեն, երբ կ՚անդրադառնանք թէ քառասուն օրեր առաջ մեզմէ ֆիզի-քապէս բաժնուած Աղաւնի-Շնորհ Պաշեանը եղաւ Աստուծոյ պատկերին եւ նմանութեան կրիչը, Յիսուսի սպասաւորը եւ Ս. Հոգիի շնորհներուն ընդունարանը։
Պարզապէս հոգեհանգիստի մը ներկայ գտնուելու համար չենք եկած այս սուրբ եկեղեցին, այլ՝ անդրադառնալու թէ ծառայութեամբ յատկա-նըշուած եւ երկինի արքայութեան ժառանգութեամբ զսպանակուած քրիստոնէական կեանքը կարելի է նաեւ այսօր, երբ Շնորհներ զայն կ՚ապ-րին եւ կ՚ապրեցնեն իրենց շրջապատին մէջ։
Շնորհին կեանքը եղաւ ամբողջական հնազանդութիւն Աստուծոյ կամքին, ցոլացում աստուածային պատուիրաններուն եւ հակառակ կեանքէն եկած բոլոր փորձութիւններուն՝ ցմահ հաւատարմութիւն իր քրիստոնէական կոչումին, երկինքի թագաւորութեան պսակին ակնդէտ։
Ամանորեան այս օրերուն, երբ նուէրներ կը փոխանակենք իրարու եւ մեր սիրտերը ուրախութեամբ լի են Աստուածայայտնութեան տօնին մանուկ Յիսուսը դիմաւորելու համար, եկէք անդրադառնանք թէ Շնորհը Աստուծոյ մէկ նուէրն էր մեր կեանքին մէջ եւ այլեւս իր քրիստոնէական շնորհալիութեամբ որպէս տօնական ներկայութիւն պիտի մնայ մեր ապրումներուն մէջ՝ միշտ զԱստուած մեր կեանքին մէջ բերելու յուշա-րարութեամբ։
Սաղմոսերգուն, Աստուծոյ բոլոր սպասաւորներուն իրաւ թարգ-մանը հանդիսանալով, հետեւեալ բառերով կը դիմէ մեր Արարի-չին՝ «Տաճարիդ առատ օրհնութիւններով կը լիացնես զանոնք, շնորհներու գետէդ խմել կու տաս անոնց։ Որովհետեւ դո՛ւն ես կեանքի աղբիւրը. լոյսո՛վդ է որ մենք լոյսը կը տեսնենք» (Սղ 36.8–9)։
Լոյս Աստուածը թող առաջնորդէ բոլորիս քայլերը այս կեանքի փորձութիւններով լի օրերուն մէջ եւ հասցնէ երկնային լոյսի օթեւանները, ուր որպէս քրիստոնէական կեանքի վարձատրութիւն պիտի լսենք մեր երկնաւոր Հօր արդար գնահատականը՝ «Ապրի՛ս, բարի եւ հաւատարիմ ծառայ» (Մտ 25. 21), որով օրհնեալ էք եւ օրհնեալ լերուք յաւիտեանս յա-ւիտենից. ամէն։

